**Sedulije** (latinski: , prva polovina 5. veka n.e.) bio je hrišćanski latinski pisac, rodom iz južne Galije. Isidor Seviljski i Honorije iz Autuna nazivaju ga prezbiterom, autor poznat kao *Anonymus Mellicensis* iz 8. veka kaže da je bio *antistes*, a taj je naslov potvrđen akrostihom u dva panegirika koja se nalaze u Cellariusovom izdanju, dok ga Sigebert iz Gemblouxa (11. vek) i Jovan Tritemije (15. vek) označavaju kao biskupa ― kome je naziv *antistes* često ekvivalentan ― no niko nije pokušao otkriti u kojem je to biskupskom sedištu Sedulije navodno delovao. Nisu poznati ni datumi njegovog rođenja i smrti, ali se ipak može utvrditi okvirno razdoblje u kojem je živeo; naime, sam na jednom mestu spominje Jeronima, koji je umro 420. n.e. a njega samoga hvale Kasiodor, koji se rodio 468, i papa Gelazije, koji se na čelu rimske crkve nalazio od 492. do 496. godine. Sedulijeva je dela nakon njegove smrti prikupio i objavio neki Asterije, kako se vidi iz jednog kratkog uvodnog epigrama i zabeleške koja mu je u nekim rukopisima pridodata i koja glasi: "Ovo je delo Sedulije ostavio raspršeno na raznim hartijama, a prikupio ga je i uz svu eleganciju objavio redovni konzul i patricij Turcije Rufije Asterije". Iz fasta se vidi da je neki Asterije bio konzul s Protogenetom 449. n.e. a da je Turcije Rufije Apronijan Asterije bio konzul s Prezidijem 496. godine. U ovom se slučaju gotovo sigurno radi o ovom drugom konzulu, tako da se vrhunac Sedulijevog stvaralaštva može smestiti u 450. godinu.

Delo
----

Glavno je Sedulijevo delo *Uskršnja pesma* *(Paschale carmen)*, pisana daktilskim heskametrima u pet knjiga. U nekim rukopisima ispred nje nalazi se predgovor *(praefatio)* u osam elegijskih distiha, upućen čitaocima, kao i posveta caru Teodosiju *(Dedicatio ad Theodosium Augustum)* u petnaest heksametara. U *Uskršnjoj pesmi* Sedulije opisuje Hristov život i čuda iz *Starog* i *Novog zaveta*, od kojih su ova druga predstavljaju slobodnu obradu iz *Jevanđelja po Mateju*. Pesma je napisana čistim jezikom i stilom koji nalikuje Vergilijevom, premda neki ispitivači smatraju da je po retorskim elementima ipak bliži Ovidiju. Kasnije je ovu pesmu sam pesnik pretvorio u prozno delo pod naslovom *Uskršnji spis* *(Paschale opus)*, visokoparnim stilom i služeći se parafrazom.

Od Sedulija je sačuvana i jedna elegija od 55 stihova, tj. od 110 stihova, koja poredi *Stari* i *Novi zavet*, pa se zato i naziva *Poređenje Starog i Novog zaveta* *(Veteris et Novi Testamenti Collatio)*. U svakom elegijskom distihu prvi deo heksametra ponavlja se kao drugi deo idućeg stiha (pentametra).

Sedulijeva himna pod naslovom *Od stožera izlazećeg sunca* *(A solis ortus cardine)* predstavlja lirski poziv na pohvalu Hrista s opisom glavnih činjenica o njegovom životu i smrti. Pisana je jampskim dimetrima, grupisanim u strofe od po četiri stiha, pri čemu su stihovi poređani abecednim redom. Ova je himna ušla u liturgiju katoličke crkve.

Sedulijev je jezik elegantan, stil mu je jednostavan i živ i odslikava Vergilijev uticaj.

Literatura
----------

* Buckwald, Wolfgang; Hohlweg, Armin; Prinz, Otto (1984). *Rečnik grčkih i latinski pisaca antike i srednjeg veka [Tusculum-Lexicon griechischer und lateinischer Autoren des Alterums und des Mittelalters]*. Beograd: Vuk Karadžić.
* Budimir, Milan; Flašar, Miron (1991). *Pregled rimske književnosti*. Beograd: Naučna knjiga.
* Ramsay, William (1867), „Sedulius",  Smith, William, *Dictionary of Greek and Roman Biography and Mythology*, Boston
* Barnish, Samuel James Beehing (2003), „Sedulius",  S. Hornblower & A. Spawforth (eds.), *Oxford Classical Dictionary* (3rd rev. izd.), Oxford, ISBN 9780198661726
* Vratović, Vladimir (1977), „Rimska književnost", *Povijest svjetske književnosti*, **2.**, Zagreb: Mladost, pp. 189–312
* Wace, Henry (1911), „Sedulius",  Smith, William, *Dictionary of Christian Biography and Literature to the End of the Sixth Century A.D. with an Account of the Principal Sects and Heresies*

|  |  |
| --- | --- |
| Normativna kontrola Uredi na Wikidati | 
* WorldCat identiteti
* VIAF: 18636329
* LCCN: n84213550
* ISNI: 0000 0000 8097 9589
* GND: 118795988
* SELIBR: 293032
* SUDOC: 033507333
* BNF: cb12436743d (podaci)
* BIBSYS: 4084470
* MusicBrainz: 33826f57-0322-449a-8736-bc47d8a9da98
* NLA: 35036409
* NKC: jn20010525440
* BNE: XX871831
* CiNii: DA04315921
* CONOR.SI: 108157027
* NSK: 000680530

 |